26.5.2023
DA
Den Europæiske Unions Tidende
C 185/35
Rådets resolution om det europæiske uddannelsesområde: Frem mod 2025 og tiden derefter (2023/C 185/08)
RÅDET FOR DEN EUROPÆISKE UNION
1.
MINDER OM den politiske baggrund for det europæiske uddannelsesområde, som fremgår af bilaget til denne resolution;
2.
BEKRÆFTER PÅ NY, at det europæiske uddannelsesområde kun kan blive en realitet inden 2025 gennem et stærkt politisk engagement fra medlemsstaternes side, og PÅPEGER behovet for, at både medlemsstaterne og Kommissionen inden for deres respektive kompetenceområder og, i det omfang det er relevant, med inddragelse af relevante interessenter på nationalt og europæisk plan fortsat gør en indsats for at tage de nødvendige skridt til at etablere det europæiske uddannelsesområde;
3.
NOTERER SIG Kommissionens meddelelse om fremskridt hen imod etablering af det europæiske uddannelsesområde (1);
4.
UNDERSTREGER, at uddannelse i alle sammenhænge, på alle niveauer og i alle former er afgørende for at sikre social samhørighed, konkurrenceevne og bæredygtig vækst i Den Europæiske Union og dens medlemsstater og for at forberede dem på og støtte dem gennem den grønne og den digitale omstilling; UNDERSTREGER betydningen af, at alle – børn såvel som voksne – har lige adgang til inklusiv uddannelse og livslang læring af høj kvalitet, navnlig i en tid, hvor det er afgørende for borgerne at kunne udfolde deres personlighed og trives samt tilpasse sig udfordringerne i en verden i forandring og engagere sig yderligere i et aktivt og ansvarligt medborgerskab;
5.
FREMHÆVER, at det europæiske uddannelsesområde bør understøttes af en tilgang baseret på livslang læring, som på en inklusiv og holistisk måde omfatter uddannelsessystemerne samt undervisning, uddannelse og læring i alle sammenhænge, på alle niveauer og i alle former, det være sig formelle, ikkeformelle eller uformelle, hele vejen fra førskoleundervisning og børnepasning til skoleuddannelse og erhvervsrettet uddannelse samt videregående uddannelse og voksenuddannelse;
6.
GENTAGER, at det tværsektorielle samarbejde mellem EU’s relevante uddannelsesinitiativer og initiativer på politikområder og i sektorer i tilknytning hertil bør forbedres – navnlig hvad angår beskæftigelse, socialpolitik, forskning, innovation, miljø, ungdom og de kulturelle og kreative sektorer, samtidig med at de respektive politikområders retsgrundlag som fastsat i traktaterne respekteres fuldt ud; UNDERSTREGER behovet for koordinering af og sammenhæng mellem alle EU-initiativer på uddannelsesområdet, navnlig dem, der vedrører færdigheder og kompetencer;
7.
NOTERER SIG, at europæisk uddannelsessamarbejde er afgørende for social samhørighed og et velfungerende økonomisk landskab i Den Europæiske Union for at sikre Unionens konkurrenceevne på lang sigt og den grønne og den digitale omstillings succes og mindske de sociale, regionale og økonomiske uligheder; ANERKENDER derfor, at europæisk uddannelsessamarbejde yder et vigtigt bidrag, herunder inden for strategirammen, til relevante dele af det europæiske semester;
8.
UNDERSTREGER betydningen af at fremme synergier mellem det europæiske uddannelsesområde, det europæiske område for videregående uddannelse og det europæiske forskningsrum, samtidig med at overlapning af ressourcer, strukturer og instrumenter undgås, og det fulde potentiale i alliancen mellem Europauniversiteterne for så vidt angår deres opgaver udnyttes, herunder ved at støtte deres bæredygtighed og fortsat styrke deres forsknings- og innovationsdimension, i overensstemmelse med Rådets henstilling af 5. april 2022 om brobygning med henblik på et effektivt europæisk samarbejde inden for de videregående uddannelser (2); (1) COM(2022) 700 final.
(2) EUT C 160 af 13.4.2022, s. 1.